Har du 2,5 millioner gode danske kroner, som du ikke lige ved, hvad du skal bruge til, og en pæn plet i haven med god plads, så er her måske en idé til en oplagt investering?!Nu kan Holger Danske nemlig bliver din.Vel og mærke ikke ham, der sidder og vogter over Danmarks dyd i Kronborgs kasematter, men originalskulpturen og modellen, som siden 1907 har stået ved indgangen til hotel Marienlyst i Helsingør.Den er nu sat til salg på auktionshuset Lauritz.com til 2,5 millioner kroner.Skulpturen, der er i bronze og vejer små to ton, er skabt af billedhugger Hans Peder Pedersen-Dansom. Helsingør Dagblad har forgæves forsøgt at få hoteldirektør Ulrik Finnemanns forklaring på, hvorfor hotel Marienlyst vil af med nationalhelten, så det står endnu hen i det uvisse.Den oprindelige gibsskulptur blev dengang placeret i de fugtige kasematter på Kronborg Slot, hvor den med tiden gik til. Derfor blev den i 1985 udskiftet med en ny model i beton, der bedre kunne modstå klimaet og fugten i kasematterne. Statuen, som nu kan blive din, er altså originalen af den betonstatue, som flere millioner turister har set på Kronborg.På Lauritz.coms hjemmeside fremgår det, at der allerede er budt 1,7 millioner kroner for skulpturen.